SKRIFTLIG FORESPØRGSEL P-0198/00

af Monica Frassoni (Verts/ALE) til Kommissionen

(27. januar 2000)

Om: Udvidelse af indfaldsvejen til Gardaland, Castenuovo del Garda (Verona)

Med beslutning nr. 153 af 28. juli 1999 har kommunen Castelnuovo sul Garda (Verona) godkendt et projekt vedrørende udvidelse til fire kørebaner samt cykel- og gangsti af den strækning på henved 1,4 km af forbindelsesvejen Via Derna mellem hovedvej 249 (Gardesana Orientale) og amtsvej 30 (Per Colà), der falder inden for kommunen(1). Projektet begrundes med nødvendigheden af at give biler lettere adgang til forlystelsesparken Gardaland spa, som påtager sig de pågældende udgifter. Det endelige mål er at forlænge denne forbindelse til motorvej A4 (Milano-Venezia) via hovedvej 450 (Superstrada Napoleonica)(2).

Imidlertid har hverken Lazise kommune, ANAS eller Società Autostrade spa forpligtet sig til at gennemføre supplerende arbejder inden for deres respektive kompetenceområder eller forbedre forbindelserne til de berørte veje (amtsvej 30 og hovedvej 450) og til motorvej A4 (Milano-Venezia), hvilket vil kræve nye betalingssteder. Dette rejser stærkt tvivl om projektets nytteværdi og viser, at Castelnuovo kommunes initiativ er et forsøg på afpresning af de andre berørte offentlige organer. Der er allerede gjort indsigelser mod projektet, og nogle privatpersoner har anlagt sag ved den regionale forvaltningsdomstol(3).

I forbindelse med projektet er der ikke foretaget en vurdering af virkningerne for miljøet (VVM), og det er heller ikke blevet undersøgt, om en sådan vurdering er nødvendig. I henhold til den italienske lov(4) om gennemførelse af direktiv 85/337/EØF(5) skal alle gennemkørselsveje i og uden for byerne med fire kørebaner eller derover, som er over 1,5 km lange, og som helt eller delvis går gennem beskyttede områder, underkastes en VVM. En del af Via Derna går igennem et område, hvor der gælder restriktioner af hensyn til miljøet, og den projekterede udvidelse af vejen vil være i modstrid med miljøretningslinjerne for arealudnyttelsen i området omkring Garda søen som omhandlet i den regionale overordnede udviklingsplan for Veneto regionen(6). Domstolen har i øvrigt for nylig givet en restriktiv fortolkning i spørgsmålet om gennemførelse af VVM(7).

Mener Kommissionen ikke, at det pågældende projekt bør underkastes en forudgående miljøundersøgelse for at kontrollere, om det er nødvendigt med en VVM? Hvilke foranstaltninger vil den i bekræftende fald træffe for at sikre, at dette sker?

(1) Via Derna blev anlagt i 1977 med bidrag fra EUGFL til brug for landbruget (ministerielt dekret nr. 16772 af 25.10.1974 i henhold til artikel 35 i lov nr. 910 af 27.10.1966).

(2) Vejen mellem Gardaland og motorvej A4 vil da have en samlet længde på henved 5,8 km.

(3) Sag TAR Veneto nr. 3027/99 (Frezza Gianfranco), 3028//99 (Lorenzini Andreino og Claudio) og 3029/99 (Lorenzini Renzo).

(4) Præsidentielt dekret af 12.4.1996, offentliggjort i den italienske officielle tidende den 7.9.1996.

(5) EFT L 175 af 5.7.1985, s. 40.

(6) I henhold til Venetos regionallov nr. 10 af 26.3.1999 om VVM som offentliggjort i den regionale officielle tidende af 30.3.1999 skal der foretages en VVM i forbindelse med gennemkørselsveje i byerne med fire kørebaner eller derover, som er længere end 1,950 km, og sekundære veje uden for byerne på over 5 km, som endog kun delvis går igennem følsomme områder. Regionalloven indeholder ikke nogen bestemmelser om sekundære veje uden for byerne, som er under 5 km lange og går igennem følsomme områder.

(7) I den forbindelse fastslog Domstolen, at medlemsstaterne i forbindelse med projekter som omhandlet i bilag II til VVM-direktivet ikke kan udelukke eller fritage de projekter fra VVM-proceduren, som kan få betydelige miljømæssige virkninger på grund af deres art, omfang eller placering (sag C-435/97, dom af 16.9.1999), og at der skal foretages en forudgående miljøundersøgelse for at kontrollere, om det er nødvendigt med en VVM (sag C-133/94, dom af 2.5.1996).

Svar afgivet på Kommissionenvegne af Margot Wallström

(23. februar 2000)

Det projekt, som det ærede medlem nævner, er en firebanet vejstrækning på 1 400 m. Det vil blive anset for at være omfattet af klasse 10 e) Bygning af veje, havne og havneanlæg, herunder fiskerihavne (projekter, som ikke er omfattet af bilag I) i bilag II til Rådets direktiv 97/11/EF af

3. marts 1997 om ændring af direktiv 85/337/EEC om vurdering af visse offentlige og private projekters indvirkning paa miljøet(1).

I direktivets artikel 4, stk. 2 fastsættes det, at for projekter, der er opført i bilag II, skal medlemsstaterne afgøre, om projektet skal vurderes i henhold til artikel 5-10, ved hjælp af a) en undersøgelse i hvert enkelt tilfaelde, eller b) grænseværdier eller kriterier fastsat af medlemsstaten. De kan beslutte at anvende begge de i litra a) og b) nævnte procedurer.

Da Kommissionen ikke har kendskaab til den situation, som det ærede medlem beskriver, vil den tage de nødvendige skridt til søge informationer om sagen og sikre sig, at fællesskabsbestemmelserne bliver overholdt.

(1) EFT L 73 af 14.3.1997.